Ալեքս Փիլիպոս

Ալեքս Փիլիպոս (, ), հայազգի բարերար, գործարար, Ռոզ և Ալեք Փիլիպոս վարժարանի հիմնադիր։ Կալիֆոռնիայում կանտալուպի խոշոր արտադրողներից մեկը։

Կենսագրություն 
Ալեքս Փիլիպոսը ծնվել է 1888 թվականին Խարբերդի վիլայեթի Խարբերդ քաղաքում։ 1905 թվականին հաստատվել է Ֆրեզնոյում։ Հոր խնդրանքով հողատարածք է գնել Սան Խոակին հարթավայրում և այնտեղ հիմնել է ագարակ։ Այնուհետև ճարտարագիտություն է ուսանել Հարավային Կալիֆոռնիայի համալսարանում, սովորել է նաև համալսարանի իրավունքի դպրոցում։ Հողագործական բիզնեսը սկսել է Իմպերիալ հովտում՝ համագործակցելով Արպաքսատ Սեդրակյանի և Հարի Կարյանի հետ, ովքեր հետագայում դարձել են խոշոր հողատերեր (Կարյանը Կոուչելա հովտում, Սեդրակյանը՝ Սան Խոակին հովտում)։ 1940-ական թվականներին Փիլիպոսը Մենդոտայում կրտսեր եղբոր հետ միասին հիմնում են սեխի արտադրություն։ Հողատարածքը գտնվում էր Էլ Նսետրոյում և զբաղեցնում 400 ակր տարածք։

Եղբայրները Սիրիայից բերված սերմերից սկսեցին աճեցնել տարբեր տեսակների սեխեր։ Նրանք սկսեցին կիրառել սեխերի փաթեթավորման նոր ձևեր։ Փաթեթավորման գործընթացը բարելավելու համար Ստեփան Փիլիպոսը ստեղծեց գնահատման և տեսակավորման սարքեր։

Ալեքս Փիլիպոսը եղել է Արևմտյան պտղաբույծների ընկերակցության խորհրդի անդամ։

Մահացել է 1966 թվականի Ֆրեզնոյում։

Բարեգործություն 
Ալեքս Փիլիպոսը եղել է բարերար, հիմնել է Հայ կրթական հիմնադրամը, ինչպես նաև աջակցել է Կալիֆոռնիայի հայկական տան, Սիրիայի, Կիպրոսի և Հունաստանի մանկատներին։

Ալեքս Փիլիպոսի մահից հետո կինը՝ Ռոզը, 1969 թվականին ապահովում է միջոցներ հայկական Ռոզ և Ալեքս դպրոցի ստեղծման համար։

Տես նաև 
 Ռոզ և Ալեք Փիլիպոս վարժարան (ԱՄՆ)

Ծանոթագրություններ 

Ամերիկահայ գործարարներ
ԱՄՆ-ում օսմանյան ներգաղթյալներ
Անձինք Խարբերդից
Ամերիկահայ բարերարներ